b'\n_START_ARTICLE_\nAnsambel \xc5\xbdargon\n_START_SECTION_\nZasedba\n_START_PARAGRAPH_\nUstanovni \xc4\x8dlani so bili basist Mitja Bogdan, kitarist Dario \xc5\xa0najder, pevka Maja \xc4\x8cu\xc4\x8dek, pevec Andrej Gabrovec in harmonikar Primo\xc5\xbe Zalo\xc5\xbenik. Leta 2014 je Zalo\xc5\xbenika nadomestil novi harmonikar Matev\xc5\xbe Sodi\xc4\x8d.\n_START_SECTION_\nDelovanje\n_START_PARAGRAPH_\nAnsambel deluje od leta 2010. Istega leta so se predstavili na Festivalu Pesmi o vinu v Ormo\xc5\xbeu, kjer so osvojili nagrado ob\xc4\x8dinstva. Nastopili so tudi na festivalu v Cerkvenjaku s skladbo Le vonj tvojih las, vendar tokrat niso bili nagrajeni. Naslednje leto so zaigrali na Cvi\xc4\x8dkovem festivalu v Novem mestu, na festivalu v Marija Reki in ponovno na festivalu v Cerkvenjaku, kjer so s skladbo Na\xc5\xa1a pravljica osvojili 2. nagrado ob\xc4\x8dinstva in bronasti klopotec._NEWLINE_Leta 2012 so pri Zalo\xc5\xbebi Vox izdali prvo lastno zgo\xc5\xa1\xc4\x8denko Na\xc5\xa1a pravljica, na kateri je 10 skladb in 2 videospota. Ob izidu prvega albuma so pripravili velik promocijski koncert. To leto je bilo tudi festivalsko uspe\xc5\xa1no, saj so se premierno uvrstili na finalna ve\xc4\x8dera dveh ve\xc4\x8djih narodnozabavnih festivalov, in sicer na Vurberku in \xc5\xa0teverjanu, kjer pa na koncu niso osvojili nagrad. So pa bili uspe\xc5\xa1nej\xc5\xa1i \xc5\xa1e na tretjem nastopu v Cerkvenjaku, kjer so zmagali po mnenju ob\xc4\x8dinstva, strokovna komisija pa jim je dodelila bronasti klopotec in nagradila besedilo tekmovalne njihove tekmovalne skladbe Stara polka._NEWLINE_Leta 2013 so posneli priredbo skladbe Kako sam te ludo volio hrva\xc5\xa1ke skupine Novi fosili. Pesem so posneli v narodnozabavni priredbi skupaj z njenim avtorjem in \xc4\x8dlanom Novih fosilov Vladimirjem Ko\xc4\x8di\xc5\xa1em Zecom. V \xc5\xbeivo so jo prvi\xc4\x8d predstavili na 2. Ve\xc4\x8deru z \xc5\xbdargonovci, koncertu, ki so ga priredili septembra istega leta v Sredi\xc5\xa1\xc4\x8du ob Dravi._NEWLINE_Leta 2014 so se ponovno uvrstili v finale vurber\xc5\xa1kega festivala, kjer so ponovno ostali praznih rok. Veliko bolj uspe\xc5\xa1no je bilo naslednje leto, kjer so na istem festivalu zmagali in osvojili zlatega zmaja, dobili plaketo Lojzeta Slaka za najbolj\xc5\xa1o izvedbo, najbolj\xc5\xa1i pa so bili tudi po mnenju ob\xc4\x8dinstva. Ivan Sivec je kot avtor besedila njihove tekmovalne skladbe Le veter ve za tvoje sanje osvojil 2. nagrado za besedilo. Ob\xc4\x8dinstvo in stroka sta jih kot najbolj\xc5\xa1e nagradila tudi na najstarej\xc5\xa1em tovrstnem festivalu na Ptuju._NEWLINE_Leta 2016 so se prvi\xc4\x8d predstavili na Gra\xc5\xa1ki Gori, kjer so ponovno prepri\xc4\x8dali ob\xc4\x8dinstvo, strokovna komisija pa jim je dodelila srebrnega pastir\xc4\x8dka. Leto pozneje so na povabilo organizatorja nastopili kot gostje v revijalnem delu 26. festivala Vurberk, kjer so v preteklosti osvojili glavno nagrado.'